b'\n_START_ARTICLE_\nCabra\n_START_SECTION_\nEtimologia i terminologia\n_START_PARAGRAPH_\nCabra prov\xc3\xa9 del llat\xc3\xad Capra. El boc \xc3\xa9s el mascle de la cabra, i tamb\xc3\xa9 se l\'anomena cabr\xc3\xb3. Les cries de les cabres s\'anomenen cabrits i cabrides. Les cabres joves tamb\xc3\xa9 s\'anomenen segalles (fem.) o segalls (masc.). Un crest\xc3\xb3 o crestat \xc3\xa9s un boc castrat._NEWLINE_Del conjunt de les cabres se\'n diu bestiar cabriu, bestiar capr\xc3\xad, o simplement el cabrum.\n_START_SECTION_\nHist\xc3\xb2ria de la domesticaci\xc3\xb3\n_START_PARAGRAPH_\nLa cabra fou un dels primers animals domesticats per l\'home._NEWLINE_Es creu que la domesticaci\xc3\xb3 de la cabra tingu\xc3\xa9 lloc per primera vegada a les zones altes de les muntanyes Zagros (entre els actuals Iran i Iraq) fa uns 9.000 anys, i despr\xc3\xa9s s\'estengu\xc3\xa9 a altres zones. An\xc3\xa0lisis gen\xc3\xa8tiques recents_NEWLINE_ confirmen l\'evid\xc3\xa8ncia arqueol\xc3\xb2gica que l\'\xc3\xadbex o cabra salvatge de les muntanyes Zagros (Iran) \xc3\xa9s l\'origen probable de gaireb\xc3\xa9 totes les cabres dom\xc3\xa8stiques actuals._NEWLINE_Els agricultors del Neol\xc3\xadtic van comen\xc3\xa7ar a fer pasturar cabres salvatges per tenir m\xc3\xa9s f\xc3\xa0cil acc\xc3\xa9s a la llet i la carn, principalment, aix\xc3\xad com per la seva femta, utilitzada com a combustible, i els seus ossos, p\xc3\xa8l, tendons i pell per a roba, construcci\xc3\xb3 i eines. La restes m\xc3\xa9s antigues de cabres domesticades, de fa 10.000 anys, es troben al jaciment neol\xc3\xadtic de Ganj Dareh, a l\'Iran. Tamb\xc3\xa9 s\'han trobat restes de cabres a jaciments arqueol\xc3\xb2gics a Jeric\xc3\xb3, Txoga Mami, el Complex Arqueol\xc3\xb2gic Bactria\xe2\x80\x93Margiana i \xc3\x87ay\xc3\xb6n\xc3\xbc, que permeten datar la domesticaci\xc3\xb3 de cabres a l\'\xc3\x80sia occidental entre fa 8.000 i 9.000 anys. Els estudis de les mostres d\'ADN suggereixen datar la domesticaci\xc3\xb3 a fa uns 10.000 anys_NEWLINE_Hist\xc3\xb2ricament, la pell de cabra s\'ha utilitzat per a fer bots d\'aigua i vi, usats tant en viatges com en el transport de vi per a la venda. Tamb\xc3\xa9 s\'ha utilitzat per fabricar pergam\xc3\xad.\n_START_SECTION_\nAnatomia\n_START_PARAGRAPH_\nLes cabres es consideren petits animals de granja, en comparaci\xc3\xb3 amb animals m\xc3\xa9s grans, com vaques, camells i cavalls, per\xc3\xb2 m\xc3\xa9s grans que els animals de granja m\xc3\xa9s petits, com ara l\'aviram, conills i abelles. Cada ra\xc3\xa7a reconeguda de cabres t\xc3\xa9 intervals de pesos espec\xc3\xadfics, que poden variar des dels m\xc3\xa9s de 140 kg dels bocs de les races m\xc3\xa9s grans, com la Boer, fins als 20 a 27 kg de les femelles de les races m\xc3\xa9s petites. Dins de cada ra\xc3\xa7a, diferents estirps o l\xc3\xadnies de sang poden tenir tamb\xc3\xa9 diferents mides. A la part inferior de la gamma de mides hi ha les anomenades races miniatura, com ara la Pigmea Africana, els adults de la qual mesuren nom\xc3\xa9s 41-58 cm a l\'espatlla._NEWLINE_La majoria de les cabres tenen, de forma natural, dues banyes, de diverses formes i mides depenent de la ra\xc3\xa7a. Les cabres solen tenir banyes llevat que siguin "motxes" (\xc3\xa9s a dir, gen\xc3\xa8ticament sense banyes) o que se\'ls hagin eliminat, normalment poc despr\xc3\xa9s de n\xc3\xa9ixer. S\'han donat casos de cabres policerades (que tenen fins a vuit banyes), encara que aix\xc3\xb2 \xc3\xa9s una raresa gen\xc3\xa8tica probablement heretada. Les banyes se solen eliminar en els ramats de cabres lleteres per a reduir les lesions a les persones i altres cabres. A difer\xc3\xa8ncia dels bovins, encara no s\'ha pogut obtenir una ra\xc3\xa7a gen\xc3\xa8ticament "motxa", ja que els gens que determinen el sexe i els que determinen les banyes estan estretament lligats. L\'encreuament de cabres "motxes" es tradueix en un elevat nombre de cries intersexuals, que solen ser est\xc3\xa8rils. Les banyes s\xc3\xb3n d\'os viu envoltat de queratina i altres prote\xc3\xafnes, i les utilitzen per a la defensa, el domini jer\xc3\xa0rquic i la territorialitat._NEWLINE_Les cabres s\xc3\xb3n remugants. Tenen un est\xc3\xb3mac amb quatre cambres: el rumen, el reticle, l\'om\xc3\xa0sum i l\'abom\xc3\xa0sum. Igual que altres remugants mam\xc3\xadfers s\xc3\xb3n artiod\xc3\xa0ctils (tenen unglots parells). Les femelles tenen un braguer que consta de dues mamelles, en contrast amb els bovins, que en tenen quatre. Una excepci\xc3\xb3 a aix\xc3\xb2 \xc3\xa9s la cabra Boer, que pot arribar a tenir fins a vuit mamelles._NEWLINE_Les cabres tenen les pupil\xc2\xb7les horitzontals i en forma de fenedura. Com que els iris dels ulls de les cabres solen ser p\xc3\xa0l\xc2\xb7lids, les seves pupil\xc2\xb7les contrasten m\xc3\xa9s clarament que en animals com vaques, c\xc3\xa9rvols, la majoria dels cavalls i moltes ovelles, en els quals les pupil\xc2\xb7les igualment horitzontals queden difuminades en un iris i escler\xc3\xb2tica foscos. Aquesta adaptaci\xc3\xb3 permet a les cabres veure-hi almenys 320 graus al voltant del cap i sense angle mort davant dels ulls. [Cita requerida]_NEWLINE_Tant les cabres femelles com els mascles (bocs) tenen barba, i molts tipus de cabra (sobretot les races lleteres, les Boer creuades amb lleteres i les cabres pigmees) poden tenir dos barballons, un penjant de cada costat del coll. _NEWLINE_Algunes races d\'ovelles i cabres tenen un aspecte similar, per\xc3\xb2 en general es poden diferenciar perqu\xc3\xa8 les cues de les cabres s\xc3\xb3n curtes i normalment apunten cap amunt, mentre que les cues de les ovelles pengen i s\xc3\xb3n generalment m\xc3\xa9s llargues i m\xc3\xa9s grosses, tot i que en alguns casos, com en les ovelles de cua curta del nord d\'Europa, s\xc3\xb3n curtes, o b\xc3\xa9 han estat escuades.\n_START_SECTION_\nReproducci\xc3\xb3\n_START_PARAGRAPH_\nLes cabres arriben a la pubertat entre els tres i quinze mesos d\'edat, depenent de la ra\xc3\xa7a i l\'estat nutricional. Molts criadors prefereixen ajornar el primer cobriment fins que la femella ha arribat al 70% del pes adult. No obstant aix\xc3\xb2, la separaci\xc3\xb3 de les femelles joves que aix\xc3\xb2 comporta no sol ser possible en ramats amb gesti\xc3\xb3 extensiva i moviment lliure._NEWLINE_En climes temperats i en races alpines, l\'\xc3\xa8poca de cobriments comen\xc3\xa7a quan la longitud del dia s\'escur\xc3\xa7a, i acaba a tot tardar a principis de primavera. A les regions equatorials, les cabres poden cobrir-se durant tot l\'any. En aquestes regions l\'\xc3\xa8xit en els cobriments dep\xc3\xa8n m\xc3\xa9s del farratge disponible que de la durada del dia. Les cabres adultes de qualsevol ra\xc3\xa7a o regi\xc3\xb3 entren en zel cada vint-i-un dies durant un per\xc3\xadode de dues a quaranta-vuit hores. Una cabra en zel t\xc3\xadpicament remena la seva cua vigorosament, es queda a prop del boc si n\'hi ha algun de present, bela m\xc3\xa9s, i tamb\xc3\xa9 pot mostrar una disminuci\xc3\xb3 en la gana i en la producci\xc3\xb3 de llet durant el zel._NEWLINE_Els bocs (mascles sencers) de les races alpines i n\xc3\xb2rdiques entren en zel a la tardor coincidint amb els cicles estrals de les femelles. Els bocs de races equatorials poden mostrar una disminuci\xc3\xb3 estacional de la seva fertilitat per\xc3\xb2, igual que les femelles, poden aparellar-se tot l\'any. Els bocs en zel es caracteritzen per una disminuci\xc3\xb3 en la gana i un inter\xc3\xa8s obsessiu en les cabres. Un boc en zel arrufa el llavi superior (Reflex Flehmen) i orina sobre les seves potes davanteres i la cara. Les gl\xc3\xa0ndules seb\xc3\xa0cies odor\xc3\xadferes situades a la base de les banyes se sumen a la intensa olor del boc, ajudant a fer-lo atractiu m\xc3\xa9s atractiu per a les femelles. Algunes femelles no volen aparellar-se amb un boc que hagi estat "desodorat". A m\xc3\xa9s de la munta natural tradicional, la inseminaci\xc3\xb3 artificial ha guanyat popularitat entre els criadors de cabres, ja que fa accessible una \xc3\xa0mplia varietat de l\xc3\xadnies gen\xc3\xa8tiques._NEWLINE_La durada de la gestaci\xc3\xb3 \xc3\xa9s d\'aproximadament 150 dies. Les bessonades s\xc3\xb3n habituals, amb parts simples i triples tamb\xc3\xa9 comuns. Menys freq\xc3\xbcents s\xc3\xb3n els parts amb quadrig\xc3\xa8mins, quintig\xc3\xa8mins, i fins i tot els sextuplets. El part, resultat de l\'acci\xc3\xb3 coneguda com a "cabridar" en general es produeix sense complicacions. Just abans de parir, a la cabra se li pot apreciar una \xc3\xa0rea enfonsada al voltant de la cua i el maluc, aix\xc3\xad com una respiraci\xc3\xb3 pesada. Tamb\xc3\xa9 pot mostrar una mirada angoixada, estar inquieta i mostrar gran afecte pel seu cuidador. Un cop ha cabridat, la mare normalment es menja la placenta, el qual li aporta nutrients necessaris, ajuda a tallar la sagnia del part i segueix al comportament ancestral dels herb\xc3\xadvors salvatges, com els c\xc3\xa9rvols, per a reduir l\'atracci\xc3\xb3 provocada per l\'olor del naixement per als potencials depredadors._NEWLINE_El part provoca tamb\xc3\xa9 l\'inici de la lactaci\xc3\xb3. La producci\xc3\xb3 de llet varia amb la ra\xc3\xa7a, l\'edat, la qualitat i la dieta de la cabra. Les cabres lleteres produeixen entre 680 i 1.810 kg de llet en 305 dies de lactaci\xc3\xb3. De mitjana, una cabra lletera de bona qualitat donar\xc3\xa0 almenys 3 kg de llet per dia durant la lactaci\xc3\xb3. A la primera lactaci\xc3\xb3 poden produir menys; en canvi, en casos excepcionals pot arribar-se a 7 o m\xc3\xa9s kg de llet diaris. Despr\xc3\xa9s de la lact\xc3\xa0ncia, la cabra "s\'eixuga", normalment despr\xc3\xa9s del cobriment. De vegades, les cabres que no han estat cobertes i continuen munyint-se poden allargar la lact\xc3\xa0ncia m\xc3\xa9s enll\xc3\xa0 dels t\xc3\xadpics 305 dies. _NEWLINE_Les races de carn, fibra i races usades com animals de companyia no se solen munyir, i simplement produeixen la llet suficient per als seus cabrits fins al deslletament. S\'han donat casos de "lact\xc3\xa0ncia masculina" en cabrum (mascles que donen llet sotmesos a determinats est\xc3\xadmuls.\n_START_SECTION_\nAlimentaci\xc3\xb3\n_START_PARAGRAPH_\nTot i que les cabres tenen fama d\'estar disposades a menjar gaireb\xc3\xa9 qualsevol cosa, incloent llaunes i caixes de cartr\xc3\xb3, les cabres realment no mengen mat\xc3\xa8ries no comestibles. S\xc3\xb3n animals m\xc3\xa9s brostejadors que no pasturadors com les vaques o les ovelles. Amb la seva naturalesa altament curiosa, masteguen i tasten gaireb\xc3\xa9 qualsevol cosa remotament semblant a la mat\xc3\xa8ria vegetal per decidir si \xc3\xa9s bo per menjar, incloent-hi cartr\xc3\xb3, roba i paper (com ara les etiquetes de les llaunes). Les olors inusuals de les restes de menjar en llaunes o caixes rebutjades poden estimular encara m\xc3\xa9s la seva curiositat._NEWLINE_A part de tastar moltes coses, les cabres s\xc3\xb3n bastant particulars en el que realment consumeixen i prefereixen brostejar (menjar-se brosta, les fulles i part tendra i brots d\'un arbre o arbust, les seves darreres ramificacions), aix\xc3\xad com ocasionalment les plantes de fulla ampla. No obstant aix\xc3\xb2, es pot dir que la seva dieta planta \xc3\xa9s extremadament variada, i inclou algunes plantes que per altres esp\xc3\xa8cies serien t\xc3\xb2xiques. _NEWLINE_Gaireb\xc3\xa9 mai mengen aliments bruts o aigua contaminada, a no ser que pateixin d\'inanici\xc3\xb3. Aquesta \xc3\xa9s una de les raons per les que la cria de cabres se s\xc3\xb2l fer de forma extensiva, ja que la cria en estabulaci\xc3\xb3 suposa un manteniment m\xc3\xa9s cost\xc3\xb3s i a vegades poc viable comercialment._NEWLINE_Les cabres prefereixen anar brostejant plantes enfiladisses o enredaderes, arbustos i males herbes, a difer\xc3\xa8ncia dels c\xc3\xa9rvols o les ovelles, que prefereixen les pastures. Les solan\xc3\xa0cies el s\xc3\xb3n t\xc3\xb2xiques, aix\xc3\xad com fulles marcides d\'alguns fruiters. Poden menjar ensitjat (de blat de moro o d\'herba) si es consumeix immediatament despr\xc3\xa9s d\'obrir la sitja, ja que les cabres s\xc3\xb3n particularment sensibles al bacteri Listeria que poden cr\xc3\xa9ixer en els aliments fermentats. L\'alfals, una planta rica en prote\xc3\xafnes, se\'ls d\xc3\xb3na normalment com a fenc; el fenc de festuca \xc3\xa9s menys palatable i nutritiu. Les floridures f\xc3\xbangiques en els aliments poden provocar-los malalties i fins i tot la mort._NEWLINE_La fisiologia digestiva d\'un cabrit jove (com les cries joves d\'altres remugants) \xc3\xa9s essencialment igual que la d\'un animal monog\xc3\xa0stric. La digesti\xc3\xb3 de la llet comen\xc3\xa7a a l\'abom\xc3\xa0sum, ja que durant la succi\xc3\xb3 la llet passa directament des de l\'es\xc3\xb2fag a l\'abom\xc3\xa0sum sense passar pel rumen gr\xc3\xa0cies a la formaci\xc3\xb3 del solc reticular. En n\xc3\xa9ixer el cabrit, el rumen encara no est\xc3\xa0 desenvolupat, per\xc3\xb2 a mesura que el cabrit comen\xc3\xa7a a menjar aliments s\xc3\xb2lids el rumen va augmentant el seu volum i la seva capacitat per a absorbir nutrients._NEWLINE_La mida d\'una cabra adulta particular \xc3\xa9s un producte de la seva ra\xc3\xa7a (potencial gen\xc3\xa8tic) i la seva alimentaci\xc3\xb3 durant el seu creixement (potencial nutricional). Igual que els altres tipus de bestiar de granja, les dietes riques en prote\xc3\xafnes (10 a 14%) i amb calories suficients durant el per\xc3\xadode de la prepubertat comporten majors taxes de creixement i una mida adulta m\xc3\xa9s gran que les dietes m\xc3\xa9s baixes en prote\xc3\xafnes i amb calories limitades._NEWLINE_Les cabres de races de complexi\xc3\xb3 gran, amb un esquelet m\xc3\xa9s gran, arriben al pes adult a una edat m\xc3\xa9s tardana (36 a 42 mesos) que les cabres de races m\xc3\xa9s petites (18 a 24 mesos) si totes dues s\'alimenten al seu m\xc3\xa0xim potencial. Paral\xc2\xb7lelament, les cabres grosses necessiten m\xc3\xa9s calories per al manteniment de les funcions di\xc3\xa0ries que les races petites.\n_START_SECTION_\nComportament\n_START_PARAGRAPH_\nLes cabres s\xc3\xb3n molt curioses i intel\xc2\xb7ligents. Tamb\xc3\xa9 tenen bona coordinaci\xc3\xb3 corporal i \xc3\xa9s coneguda la seva habilitat per a escalar i mantenir l\'equilibri en els llocs m\xc3\xa9s precaris. Aix\xc3\xb2 fa que siguin els \xc3\xbanics remugants capa\xc3\xa7os d\'enfilar-se als arbres (si aquests estan prou inclinats). A causa de la seva agilitat i curiositat, no \xc3\xa9s estrany que s\'escapin dels seus tancats a base d\'anar provant les tanques, ja sigui intencionadament o simplement perqu\xc3\xa8 els s\xc3\xb3n f\xc3\xa0cils d\'escalar. Si alguna de les tanques es pot moure, emp\xc3\xa8nyer amunt o avall, o ser superada d\'alguna manera, les cabres gaireb\xc3\xa9 segur que s\'escaparan. Degut a la seva intel\xc2\xb7lig\xc3\xa8ncia, un cop que una cabra ha descobert un punt feble a la tanca, l\'explotar\xc3\xa0 repetidament, les altres cabres l\'observaran i aprendran r\xc3\xa0pidament a imitar-la._NEWLINE_Les cabres tenen una naturalesa molt inquisitiva i intel\xc2\xb7ligent; exploraran qualsevol cosa nova o desconeguda en el seu entorn. Ho fan principalment amb el llavi superior pr\xc3\xa8nsil i la llengua. Aix\xc3\xb2 explica que investiguin objectes com ara botons, fundes de c\xc3\xa0mera o roba (i moltes altres coses m\xc3\xa9s), rosegant-los i a vegades fins i tot empassant-se\'ls._NEWLINE_Quan es gestionen com un ramat, les cabres tendeixen a mostrar un comportament menys agrupat que les ovelles, i quan pasturen lliures tendeixen a escampar-se per tot el camp o \xc3\xa0rea de pastura, en lloc de menjar costat a costat com fan les ovelles. Quan estan alletant els seus cabrits, les cabres solen deixar-los apartats, al seu aire, en lloc de tenir-los al costat com fan les ovelles amb els seus xais. Les cabres en general s\'encaren i s\'enfronten als intrusos, i els bocs s\xc3\xb3n m\xc3\xa9s propensos a envestir i carregar contra les persones que no pas els marrans.\n_START_SECTION_\nLongevitat\n_START_PARAGRAPH_\nL\'esperan\xc3\xa7a de vida d\'una cabra \xc3\xa9s d\'entre quinze i divuit anys._NEWLINE_S\'ha donat el cas d\'una cabra que ha arribat a l\'edat de vint-i-quatre anys. _NEWLINE_Hi ha diversos factors que poden reduir aquesta esperan\xc3\xa7a de vida: problemes durant el part poden rebaixar l\'esperan\xc3\xa7a de vida d\'una cabra a deu o onze anys, i l\'estr\xc3\xa8s d\'entrar en zel pot disminuir l\'esperan\xc3\xa7a de vida d\'un boc fins a vuit a deu anys.\n_START_SECTION_\nManeig i sistemes d\'explotaci\xc3\xb3\n_START_PARAGRAPH_\nLa ramaderia, o cria i explotaci\xc3\xb3 del bestiar, varia segons la regi\xc3\xb3 i la cultura. El tipus d\'estabulaci\xc3\xb3 utilitzat no nom\xc3\xa9s dep\xc3\xa8n de la utilitzaci\xc3\xb3 prevista de la cabra, sin\xc3\xb3 tamb\xc3\xa9 a la regi\xc3\xb3 del m\xc3\xb3n on es crien. Hist\xc3\xb2ricament, les cabres dom\xc3\xa8stiques s\'han mantingut generalment en ramats que deambulaven pels turons o altres \xc3\xa0rees de pasturatge, sovint vigilades per un cabrer, normalment nens o adolescents, de forma semblant als pastors d\'ovelles, m\xc3\xa9s \xc3\xa0mpliament coneguts. Aquest m\xc3\xa8tode de pasturatge encara s\'utilitza avui en dia._NEWLINE_En algunes parts del m\xc3\xb3n, especialment a Europa i Nord-am\xc3\xa8rica, diferents races de cabres s\'utilitzen per a la producci\xc3\xb3 de llet i carn. Els cabrits mascles excedents s\xc3\xb3n sacrificats per la seva carn. Tant les cabres com els bocs de races de carn tamb\xc3\xa9 s\xc3\xb3n sacrificades per la seva carn, aix\xc3\xad com els animals vells de qualsevol ra\xc3\xa7a. La carn dels bocs de m\xc3\xa9s d\'un any d\'edat es considera generalment no desitjable per al consum hum\xc3\xa0, per la seva forta olor. La castraci\xc3\xb3 dels mascles a una edat primerenca impedeix el desenvolupament de la t\xc3\xadpica i poc desitjable olor de boc._NEWLINE_Les cabres lleteres solen pasturar a l\'estiu i estar estabulades durant l\'hivern. Com que les cabres lleteres s\'han de munyir cada dia, normalment es mantenen a poca dist\xc3\xa0ncia del cobert on es munyen. El seu pasturatge generalment es complementa amb fenc i pinsos concentrats. Les cabres estabulades poden tenir-se en estables, com els cavalls, o en corrals per a grups m\xc3\xa9s grans. En el sistema nord-americ\xc3\xa0, les cabres solen fer una cria anual. En algunes granges lleteres europees, a les cabres se les fa criar nom\xc3\xa9s dues vegades, i es munyen de forma continuada durant diversos anys despr\xc3\xa9s del segon part._NEWLINE_Les cabres de carn \xc3\xa9s habitual que pasturin tot l\'any, i poden estar-se a una dist\xc3\xa0ncia m\xc3\xa9s gran de la granja. Les cabres d\'Angora i altres races de fibra tamb\xc3\xa9 es mantenen en pastures. Aquest pasturatge pot complementar-se amb fenc i pinsos concentrats, normalment a l\'hivern o en estacions seques._NEWLINE_A l\'\xc3\x8dndia, el Nepal, i gran part d\'\xc3\x80sia, les cabres s\'utilitzen sobretot per a la producci\xc3\xb3 de llet, tant en granges comercials com en explotacions dom\xc3\xa8stiques. Les cabres en aquesta \xc3\xa0rea poden estar totalment estabulades o se\'ls pot deixar pasturar. La cabra Salem Negra pastura de dia en camps i per les vores dels camins, per\xc3\xb2 es tanca al corral a la nit per seguretat. A l\'\xc3\x80frica i l\'Orient Mitj\xc3\xa0, les cabres se solen anar en ramats barrejades amb les ovelles. Aix\xc3\xb2 maximitza la producci\xc3\xb3 per hect\xc3\xa0rea, ja que les cabres i les ovelles mengen plantes diferents. A Eti\xc3\xb2pia es fan molts tipus de cria diferents, essent el quatre tipus principals identificats el pasturatge de cultius anuals, el pasturatge de cultius perennes, el pasturatge juntament amb bestiar bov\xc3\xad i, en zones \xc3\xa0rides, els sistemes de ramats transhumants amb pastors. En els quatre sistemes, per\xc3\xb2, les cabres es crien b\xc3\xa0sicament de forma extensiva, \xc3\xa9s a dir, amb poques entrades comprades fora de l\'explotaci\xc3\xb3. A Nig\xc3\xa8ria les cabres se solen tenir estabulades prop de la casa. A algunes cabres se\'ls permet vagar pels voltants de la casa o el poble, mentre que altres es mantenen tancades i alimentades amb el sistema anomenat de "tall i transport", consistent en tallar al camp les pastures, blat de moro o canya i portar-los fins a l\'estable, en lloc de permetre l\'acc\xc3\xa9s dels animals al camp. Aix\xc3\xb2 \xc3\xa9s especialment adequat pel blat de moro o la canya, que serien f\xc3\xa0cilment destru\xc3\xafts si fossin trepitjats. Aquest tipus de ramaderia tamb\xc3\xa9 s\'utilitza en algunes parts d\'Am\xc3\xa8rica Llatina._NEWLINE_Les cabres de companyia poden trobar-se a moltes parts del m\xc3\xb3n, quan una fam\xc3\xadlia t\xc3\xa9 un o m\xc3\xa9s animals m\xc3\xa9s per raons emocionals que com a animals de producci\xc3\xb3. Cada vegada \xc3\xa9s m\xc3\xa9s habitual trobar cabres utilitzades \xc3\xbanicament com a animals de companyia a Nord-am\xc3\xa8rica i Europa.\n_START_SECTION_\nValor nutritiu de la llet de cabra\n_START_PARAGRAPH_\nLa llet de cabra es considera una bona font de nutrients, especialment prote\xc3\xafnes, l\xc3\xadpids, f\xc3\xb2sfor, calci, niacina i riboflavina. La composici\xc3\xb3 de la llet de cabra pot variar segons la ra\xc3\xa7a, la zona de producci\xc3\xb3, l\'estaci\xc3\xb3 de l\'any, l\'etapa de lact\xc3\xa0ncia, l\'alimentaci\xc3\xb3, el maneig, la sanitat, etc. La llet de cabra est\xc3\xa0 composta fonamentalment per agua. Aporta greix (encara que menys que la d\'ovella) i prote\xc3\xafnes de molt bona qualitat. Pel que fa a vitamines i minerals la llet de cabra destaca en calci i vitamina D, subst\xc3\xa0ncies essencials per a la formaci\xc3\xb3 dels ossos i que ajuden a prevenir malalties com l\'osteoporosi. Tamb\xc3\xa9 cont\xc3\xa9 una aportaci\xc3\xb3 destacada de vitamina B2 o riboflavina. Una particularitat de la llet de cabra \xc3\xa9s l\'abs\xc3\xa8ncia de carot\xc3\xa8, el que li d\xc3\xb3na el seu color completament blanc (a difer\xc3\xa8ncia de la de vaca, en qu\xc3\xa8 el carot\xc3\xa8 li confereix color a seu crema). El carot\xc3\xa8 ha de ser convertit per l\'organisme en vitamina A a la gl\xc3\xa0ndula tiroide. A la llet de cabra no trobem carot\xc3\xa8 sin\xc3\xb3 directament vitamina A completament disponible per a la seva assimilaci\xc3\xb3, sense intervenci\xc3\xb3 d\'aquesta gl\xc3\xa0ndula. Aix\xc3\xb2 \xc3\xa9s molt important per als nadons, perqu\xc3\xa8 la seva activitat tiro\xc3\xafdal encara no est\xc3\xa0 prou desenvolupada. Si b\xc3\xa9 el contingut de vitamines B6 i B12 \xc3\xa9s m\xc3\xa9s baix que la llet de vaca, comparat amb la llet humana \xc3\xa9s similar, pel qual \xc3\xa9s adequada per a la nutrici\xc3\xb3 d\'infants. Pel que fa als nivells d\'amino\xc3\xa0cids essencials, s\xc3\xb3n similars en la llet de cabra i la llet de vaca, i ambdues igualen o superen els requeriments assenyalats per la FAO pels infants. El mateix passa pel que fa als \xc3\xa0cids grassos essencials. _NEWLINE_El gran avantatge de la llet de cabra \xc3\xa9s la seva major digestibilitat, a causa de caracter\xc3\xadstiques pr\xc3\xb2pies del greix, la prote\xc3\xafna i del co\xc3\xa0gul que es forma a l\'est\xc3\xb3mac. La llet de cabra \xc3\xa9s recomanable per a aquelles persones que tenen problemes digestius com \xc3\xbalceres, gastritis, trastorns hep\xc3\xa0tics i no poden consumir llet de vaca. La llet de cabra cont\xc3\xa9 nivells molt baixos de lactosa, el sucre propi de la llet, pel que pot resultar molt \xc3\xbatil per a persones intolerants a la lactosa. \xc3\x89s poc al\xc2\xb7lerg\xc3\xa8nica, ja que t\xc3\xa9 una escassa quantitat de case\xc3\xafna i per tant \xc3\xa9s adequada per als que s\xc3\xb3n al\xc2\xb7l\xc3\xa8rgics a aquesta prote\xc3\xafna tan abundant a la llet de vaca.\n_START_SECTION_\nFibra\n_START_PARAGRAPH_\nLa ra\xc3\xa7a de cabra d\'Angora produeix uns flocs llargs, arrissats i brillants de la llana coneguda com a moher. Tot el cos de la cabra est\xc3\xa0 cobert amb moher i no hi ha p\xc3\xa8ls. Els flocs van creixent fins que fan 10 cent\xc3\xadmetres o m\xc3\xa9s de llarg. S\'han fet creuaments d\'altres races amb la d\'Angora, com la pygora i la nigora, per a produir moher i caixgora (una barreja de caixmir i moher) en un animal m\xc3\xa9s petit i m\xc3\xa9s f\xc3\xa0cil de manejar. La llana s\'esquila dues vegades a l\'any, amb un rendiment mitj\xc3\xa0 d\'uns 4,5 kg. La majoria de les cabres tenen p\xc3\xa8ls a\xc3\xafllants m\xc3\xa9s suaus a prop de la pell i un pelatge m\xc3\xa9s llarg i gruixut cap a fora. La fibra desitjada per a la ind\xc3\xbastria t\xc3\xa8xtil \xc3\xa9s la primera, i es coneix amb diferents noms (down, caixmir i pashmina). Els p\xc3\xa8ls gruixuts s\xc3\xb3n de poc valor, ja que s\xc3\xb3n massa bastos, dif\xc3\xadcils de filar i dif\xc3\xadcils de tenyir. _NEWLINE_La cabra de Caixmir produeix la llana caixmir, que \xc3\xa9s una de les fibres naturals m\xc3\xa9s preuades produ\xc3\xafdes comercialment; el caixmir \xc3\xa9s molt fi i suau. La fibra de la cabra de caixmir es recull, pentinant les cabres, un cop a l\'any, recollint-se al voltant de 260 grams per cabra. Al sud d\'\xc3\x80sia, caixmir es diu "pashmina" (del persa pashmina, "llana fina"). \xe2\x86\xb5Al segle XVIII i principis del XIX, la regi\xc3\xb3 del Caixmir (llavors anomenat Cashmere pels brit\xc3\xa0nics), tenia una pr\xc3\xb2spera ind\xc3\xbastria de producci\xc3\xb3 de xals de p\xc3\xa8l de cabra importada del Tibet i Tart\xc3\xa0ria a trav\xc3\xa9s Ladakh. Els xal es van introduir a Europa Occidental quan el general en cap de la campanya francesa a Egipte (1799-1802) va enviar-ne un a Par\xc3\xads. Com que aquests xals es produ\xc3\xafen a la part alta de les regions del Caixmir i Ladakh, la llana va arribar a ser coneguda com a "caixmir".\n_START_SECTION_\nExposicions i concursos de criadors de races selectes\n_START_PARAGRAPH_\nAlguns clubs o associacions de criadors de cabres realitzen exposicions i concursos on les cabres es valoren per trets relacionats amb la conformaci\xc3\xb3, la qualitat de la mamella, l\'evid\xc3\xa8ncia d\'alta producci\xc3\xb3, la longevitat, l\'estructura i la musculatura (en cabres de carn i cabres de companyia), i la producci\xc3\xb3 de fibra i la fibra en si (en races de fibra). Els criadors que hi participen solen tenir les seves cabres registrades en un llibre geneal\xc3\xb2gic, i la descend\xc3\xa8ncia d\'animals premiats \xc3\xa9s m\xc3\xa9s preuada. Les cabres amb registre, en general, solen tenir un preu m\xc3\xa9s alt, encara que nom\xc3\xa9s sigui pel fet que els registres demostren la seva ascend\xc3\xa8ncia, la producci\xc3\xb3 i altres dades dels seus pares (sementals), mares i altres ancestres. Una cabra registrada es considera en general una aposta m\xc3\xa9s segura que la compra d\'una cabra a l\'atzar (com en una fira o una subhasta), pel fet d\'existir aquests registres i per la reputaci\xc3\xb3 del criador. Alguns clubs infantils, com el 4-H, tamb\xc3\xa9 permeten exposar cabres. Les exposicions per a nens solen incloure una classe de "habilitat per a exposar",en qu\xc3\xa8 es puntua tant la neteja i la presentaci\xc3\xb3 tant de l\'animal com de l\'expositor, aix\xc3\xad com la capacitat de cuidador i la seva destresa en el maneig de la cabra. En aquests concursos la conformaci\xc3\xb3 de l\'animal \xc3\xa9s irrellevant, ja que no \xc3\xa9s aix\xc3\xb2 el que es valora, sin\xc3\xb3 l\'habilitat en exposar l\'animal._NEWLINE_Als EUA s\'utilitzen diversos sistemes de valoraci\xc3\xb3 per punts de les cabres de llet. La American Dairy Goat Association("Associaci\xc3\xb3 Americana de la Cabra de Llet", ADGA) t\xc3\xa9 un sistema de valoraci\xc3\xb3 per punts, amb un total de cent, que t\xc3\xa9 com a principals aspectes valorats l\'aparen\xc3\xa7a general, el car\xc3\xa0cter lleter de la cabra (trets f\xc3\xadsics que ajuden a augmentar la producci\xc3\xb3 de llet), la capacitat del cos i, espec\xc3\xadficament, el sistema mamari. Els animals joves i els bocs es valoren amb uns criteris diferents, amb m\xc3\xa9s \xc3\xa8mfasi en l\'aspecte general, la capacitat del cos i el car\xc3\xa0cter lleter. L\'American Goat Society (AGS, "Societat Americana de la Cabra") t\xc3\xa9 un sistema de puntuaci\xc3\xb3 similar, per\xc3\xb2 no id\xc3\xa8ntic, que utilitza en els seus concursos. Les cabres lleteres miniatura (races "enanes") poden valorar-se per qualsevol dels dos sistemes. El sistema de puntuaci\xc3\xb3 de les cabres d\'Angora utilitzat per la Colored Angora Goat Breeder\'s Association (CAGBA, "Associaci\xc3\xb3 de Criadors de Cabra d\'Angora de Color"), i que valora tant cabres blanques com de color, inclou l\'avaluaci\xc3\xb3 de la llana de l\'animal (color, densitat, uniformitat, finor) i la conformaci\xc3\xb3 general del cos. S\xc3\xb3n motius de desqualificaci\xc3\xb3 una boca deformada, cames mal disposades, peus deformats, cames tortes, anormalitats als testicles o la seva abs\xc3\xa8ncia, m\xc3\xa9s de tres polzades de divisi\xc3\xb3 en l\'escrot, i banyes massa juntes o tortes.\n_START_SECTION_\nLes cabres a la cultura, religi\xc3\xb3, mitologia i folklore\n_START_PARAGRAPH_\nSegons la mitologia n\xc3\xb2rdica, Thor, el d\xc3\xa9u del tro, t\xc3\xa9 un carro que \xc3\xa9s tirat per dues cabres, Tanngnj\xc3\xb3str i Tanngrisnir. Cada nit, despr\xc3\xa9s d\'acampar, Thor es menja la carn de les cabres, per\xc3\xb2 tenint compte que tots els ossos romanguin conjunts. En acabat, embolica totes les restes, i al mat\xc3\xad, les cabres sempre tornen a la vida per a tirar del carro. El fill d\'un pag\xc3\xa8s que un dia estava convidat a compartir l\'\xc3\xa0pat amb Thor va trencar una de les cames de les cabres per xuclar-ne el moll de l\'os. La cama de l\'animal va apar\xc3\xa8ixer trencada al mat\xc3\xad, i el nen hagu\xc3\xa9 de servir Thor com a servent per compensar-lo del dany._NEWLINE__NEWLINE_Possiblement relacionada, la cabra de Yule \xc3\xa9s una de les tradicions i s\xc3\xadmbols nadalencs m\xc3\xa9s antics del nord d\'Europa i Escandin\xc3\xa0via. La cabra de Yule es referia origin\xc3\xa0riament a la cabra que era sacrificada pels voltants del Yule (festivitat n\xc3\xb2rdica del solstici d\'hivern). La versi\xc3\xb3 moderna de la figura de cabra de Yule \xc3\xa9s una cabra decorativa feta amb palla i lligada amb cintes vermelles, un ornament nadalenc popular que normalment es posa sota l\'arbre de Yule o arbre de Nadal. D\'aquest ornament tamb\xc3\xa9 se\'n fa versions grans que s\'erigeixen en alguns pobles i ciutats n\xc3\xb2rdiques pels volts de Nadal, tradici\xc3\xb3 que va comen\xc3\xa7ar amb la cabra de G\xc3\xa4vle a la d\xc3\xa8cada de 1960. La cabra de Yule es relaciona tamb\xc3\xa9 amb la tradici\xc3\xb3 d\'anar porta per porta cantant nadales a canvi de menjar i beguda, normalment fruita, dol\xc3\xa7os i caramels, similar a la tradici\xc3\xb3 brit\xc3\xa0nica del wassailing, totes dues amb arrels paganes. _NEWLINE_La cabra \xc3\xa9s un dels animals que forma part del cicle de dotze anys del Zod\xc3\xadac xin\xc3\xa8s, relacionat amb el calendari xin\xc3\xa8s. Cada animal s\'associa amb certs trets de la personalitat; els nascuts a l\'Any de la Cabra es preveu que sigui t\xc3\xadmids, introvertits, creatius i perfeccionistes._NEWLINE_Els actors grecs es vestien amb pells de cabra, fet que hauria originat la paraula trag\xc3\xa8dia, tot i que altres fonts afirmen que era una cabra l\'animal que se sacrificava a Dion\xc3\xads per les festes que inclo\xc3\xafen representacions i d\'aqu\xc3\xad el nom. Diverses criatures h\xc3\xadbrides mitol\xc3\xb2giques de la cultura grega tenen parts de cabra, incloent la Quimera. El signe de Capricorn en el Zod\xc3\xadac occidental es representa generalment com una cabra amb la cua d\'un peix. Els faunes i els s\xc3\xa0tirs s\xc3\xb3n criatures mitol\xc3\xb2giques que s\xc3\xb3n part cabra i part humana. El brom (element qu\xc3\xadmic) rep el seu nom de la paraula grega "br\xcf\x8cmos", que significa "pudor de boc". El d\xc3\xa9u grec Pan es diu que tenia la part superior del cos d\'un home i les banyes i part inferior del cos d\'una cabra. Pan era un d\xc3\xa9u molt luxuri\xc3\xb3s, gaireb\xc3\xa9 tots els mites que l\'involucren el presentaven a ell perseguint nimfes. Tamb\xc3\xa9 se li atribueix la creaci\xc3\xb3 de la flauta de Pan._NEWLINE_Les cabres s\'esmenten moltes vegades a la B\xc3\xadblia. La cabra \xc3\xa9s considerada un animal "net" per les lleis diet\xc3\xa8tiques jueves, i se\'n sacrificava per un convidat d\'honor. Tamb\xc3\xa9 era acceptable per a alguns tipus de sacrifici. Es van fer servir cortines de p\xc3\xa8l de cabra per a la tenda que contenia el Tabernacle (\xc3\x88xode 25: 4). Les seves banyes es poden utilitzar en lloc de banya d\'ovelles per fer l\'instrument anomenat shofar. _NEWLINE_Al Yom Kipur, la festivitat del Dia de l\'Expiaci\xc3\xb3, es van triar dues cabres i moltes altres les van seguir. Una d\'elles va ser sacrificada, per\xc3\xb2 a la resta se les va deixar escapar cap al desert, simb\xc3\xb2licament emportant-se els pecats de la comunitat. D\'aqu\xc3\xad prov\xc3\xa9 l\'expressi\xc3\xb3 "boc expiatori". A vegades un l\xc3\xadder o rei se\'ls compara amb un boc que condueix al ramat. Al Nou Testament, Jes\xc3\xbas explica la par\xc3\xa0bola de "l\'ovella i les cabres" (Evangeli de Mateu, 25)_NEWLINE_La tradici\xc3\xb3 popular cristiana a Europa associava Satan\xc3\xa0s amb imatgeria de cabres. Una superstici\xc3\xb3 comuna a l\'Edat Mitjana era que les cabres murmuraven frases obscenes a les orelles dels sants. L\'origen d\'aquesta creen\xc3\xa7a era probablement el comportament dels bocs en zel, paradigma de la lux\xc3\xbaria. La representaci\xc3\xb3 medieval comuna del Dimoni era amb una cara semblant a una cabra, amb banyes i barbeta de boc. A les Misses Negres, "misses sat\xc3\xa0niques" d\'origen probablement mitol\xc3\xb2gic, podia usar-se una cabra negra, la forma en qu\xc3\xa8 Satan\xc3\xa0s suposadament es manifesta per al seu culte. La cabra ha tingut una connexi\xc3\xb3 persistent amb el satanisme i les religions paganes, fins i tot en els temps moderns. El pentagrama invertit, un s\xc3\xadmbol utilitzat en el satanisme, s\'inspiraria en la forma del cap d\'una cabra. El "Bafomet de Mendes" \xc3\xa9s una figura sat\xc3\xa0nica amb forma de cabra utilitzada a l\'ocultisme al segle XIX._NEWLINE_Als Pa\xc3\xafsos Catalans hi ha diverses tradicions lligades a les cabres. En particular la simbologia i les figures amb aspecte de cabra s\xc3\xb3n presents en moltes colles de diables i el Bestiari popular, com ara el "Mascle Cabr\xc3\xb3" de l\'Aquelarre de Cervera o la Cabra de Reus._NEWLINE_Tamb\xc3\xa9 hi ha moltes dites i frases fetes sobre cabres, moltes d\'elles recollides a Viquidites.\n_START_SECTION_\nCabres assalvatjades\n_START_PARAGRAPH_\nLes cabres tornen f\xc3\xa0cilment a la vida silvestre (es tornen "salvatges") si se\'ls d\xc3\xb3na l\'oportunitat. L\'\xc3\xbanic animal dom\xc3\xa8stic que torna a la vida salvatge tan r\xc3\xa0pid \xc3\xa9s el gat. Les cabres assalvatges s\'han establert a moltes \xc3\xa0rees d\'Austr\xc3\xa0lia, Nova Zelanda, Gran Bretanya, les Gal\xc3\xa1pagos i a altres llocs. Si aquestes cabres troben h\xc3\xa0bitats favorables i amb pocs depredadors, la seva proliferaci\xc3\xb3 pot esdevenir un problema, especialment en zones sensibles als h\xc3\xa0bits agressius de pasturatge de les cabres, podent provocar l\'eliminaci\xc3\xb3 d\'arbustos, arbres i altra vegetaci\xc3\xb3 aut\xc3\xb2ctona que alhora serveix d\'aliment a altra fauna. A Austr\xc3\xa0lia s\'han est\xc3\xa8s tant que es consideren una esp\xc3\xa8cie invasora. _NEWLINE_No obstant aix\xc3\xb2, en altres circumst\xc3\xa0ncies en qu\xc3\xa8 es mantingui la pressi\xc3\xb3 de depredadors, es pot arribar a un cert equilibri en la cadena aliment\xc3\xa0ria local.'